als_Latn dik_Latn sag_Latn
(konica.al)- Pas Armando Sadikut, edhe Paolo Tramezzani është larguar nga Lugano. Ish-ndihmëstrajneri i Kombëtares shqiptare e ka bërë zyrtare sot në një konferencë për shtyp të organizuar nga vetë klubi zviceran se nuk do të vazhdojë marrëveshjen e tij me klubin, të cilin e ngjiti në vendin e tretë në kampionat dhe i siguroi pjesëmarrjen në fazën në grupe të Europa League.
Tramezzani zhvilloi mbrëmë një takim me presidentin e Luganos dhe me sa duket, nuk është gjetur gjuha e përbashkët për vazhdimësinë në drejtimin e kësaj skuadre. “Është e drejtë që Paolo të vazhdojë në rrugëtimin e tij. Unë do të doja ta mbaja, por shihej qartë që mendonte se kishte dhënë maksimumin këtu”, – tha sot presidenti Renzzetti sot.
Paolo Tramezzani ka shumë oferta të ndryshme, duke filluar nga ato zvicerane, me Sion e Yong Boys që janë gati të investojnë për të, ku klubi i Bernës merr pjesë në fazën eliminatore të Champions League. Pastaj oferta kanë ardhur edhe nga Serie B, nga Novara dhe Spezia. Ndërkohë, sinjale ka edhe nga Gjermania, por emrat e ekipeve mbetet ende sekret. Vetë Tralezzani ka bërë të qartë se nuk ka vendosur ende asgjë.
“Dua të filloj përsëri gjithçka nga zero. Kam disa oferta, por nuk kam vendosur se ku. Nuk më tremb asnjë lloj sfide”, – deklaroi ish-ndihmësi i De Biasit, i cili për një periudhë kohe shihej si pasardhësi më i mundshëm i tij në stolin kuqezi. Kurrë mos thuaj kurrë, gjithçka mund të ndodhë, sidomos pas Izraelit, ku një humbje mund të largonte trajneri De Biasi.
als_Latn als_Latn als_Latn als_Latn